Den populære rapperen møtte i Bergen tingrett tidlig fredag ettermiddag, hvor politiet ba om fire uker varetektsfengsling for artisten.

Bergen tingrett har tatt politiets begjæring til følge.

Ranet Mosele er siktet for skal ha skjedd mandag. Han ble pågrepet onsdag.

– Det er en «syk» siktelse, jeg kjenner meg ikke igjen i det de beskriver, sier Mosele til NRK.

Det var BT som først omtalte at det var Mosele som var siktet.

Etterlyst

Mosele erkjenner ikke straffskyld.

– Grunnlaget for varetektsfengsling er en hendelsen som skal ha funnet sted sør i Bergen mandag 18. februar. På bakgrunn av tidligere straffehistorikk mener politiet at det var nødvendig å be om varetektsfengsling, sier politiadvokat Jørgen Henriksen.

Henriksen sier at Mosele ble etterlyst etter at politiet hadde etterforsket på åstedet for ranet. Det er to fornærmede i ranssaken.

– Det er beskrevet at han skal ha borttatt en telefon ved bruk av vold eller trusler, sier Moseles advokat Kathrine Liland.

– Det er tøft å bli anklaget for noe han mener han ikke har gjort, sier hun.

Politiet ba om at retten skulle gå for lukkede dører. Dette ble ikke tatt til følge, og fengslingsmøtet gikk for åpen rett.

BA OM LØSLATELSE: Advokat Kathrine Liland er forsvarer for artisten. Foto: Roy Hilmar Svendsen / NRK

Konflikt i høst

I tillegg til ranet er Mosele siktet for en hendelse i høst, hvor en til person er fornærmet.

Bak denne hendelsen skal det ligge en langvarig konflikt mellom den fornærmede og en annen person.

Etter det NRK erfarer har Mosele en relasjon til sistnevnte.

Tidligere domfelt

I 2015 rømte han fra politiets varetekt. Etter to måneder på rømmen ble han pågrepet av politiet etter en konsert.

Fra 2016 til 2018 sonet Mosele 20 måneder i fengsel for en rekke voldsepisoder.

I et intervju med P3 sa han at han som fri mann ønsket å være et forbilde for de yngre.